**Saker fra kommunepartiene til redaksjonskomiteen for fylkeskommunale saker**

**Saker fra Alta:**

## Sak 2 Grønn byutvikling i Finnmark Den grønne byutviklingen er en forutsetning for å nå de nasjonale klimamålene. Befolkningen i Finnmark skal kunne leve, bo og drive næringsvirksomhet i et grønt Finnmark, som skal bygges på bærekraftsmålene.

Omstillingen av Norges næringsliv står høyt på agendaen når det gjelder å sikre framtidig økonomisk vekst. Vi må sørge for at næringslivet i Finnmark skal være i utvikling, samtidig som de forholder seg til alle nye krav og retningslinjer om grønn industri.

Finnmark Arbeiderparti mener at alle norske kommuner skal få en statlig, øremerket finansiering av miljøtiltak. Finnmark fylkeskommune skal fortsette arbeidet for oppmerkede sykkelveier, gangstier og et bedre kollektivtilbud. Finnmark Arbeiderparti mener kommunene og fylkeskommunen skal sette av mer penger i budsjettet til grønne investeringer, for prioritering for å senke klimagassutslipp.

Finnmark arbeiderparti anerkjenner at fylket vårt har små lokalsamfunn som har vanskeligheter med å tilpasses en grønn byutvikling. For å få grønne lokalsamfunn er det viktig at alle rollene i lokalsamfunnet er med, både frivilligheten, næringslivet og det offentlige. Med tiltak som bedre kollektivtilbud og utbedret gang- og sykkelstier mener vi at man kan kutte ned på utslippene i kommunen i alle lokalsamfunn.

Finnmark Arbeiderparti vil:

* At man utbedrer *forenklede* sykkel- og gangstier i alle kommuner
* Utbedrer et kollektivtilbud som tilpasses de små lokalsamfunnene i fylket *med mål om at flest mulig kan reise kollektivt*
* At Finnmark fylkesting skal prioritere grønne investeringer i budsjettet
* Satse på grønt næringsliv
* Ved arealutbygginger skal hensynet til jordbruksarealer og utmark vurderes opp mot kommunenes og næringslivets behov i et nærings- og bærekraftsperspektiv

Forslag til vedtak: Vedtas med redaksjonelle endringer

**Saker fra Nordkapp:**

## Sak 4 Inntaksregioner videregående skole

**Nordkapp arbeiderparti ber om at innføring av skoleregioner evalueres snarest. Vi frykter at 3 skoleregioner i Finnmark vil føre til at flere skoler i fylket vil få utfordringer med å fylle opp sine klasser.**

Et videregående opplæringstilbud var begrunnelsen for at man innførte tre inntaksregioner i den videregående opplæringen i Troms og Finnmark. Fylkestinget ønsket at elevene i Finnmark skulle få gå på skole nær sin hjemkommune og at man skulle opprettholde en desentralisert skolestruktur i den videregående opplæringen i Finnmark.

Skal skoleregioner fungere så må den enkelte region ha flest mulig tilbud. Dette vil fordyre tilbudsstrukturen, gi små læringsmiljø og økt usikkerhet knyttet til det enkelte tilbud. Vi ser allerede eksempler på at det ved oversøking opprettes en andre klasse i sentrale strøk. Noe som truer tilbud på de mindre stedene i Finnmark. På sikt vil dette redusere tilbudet og dermed sette skolens fagmiljø i fare.

Finnmark er en region med få unge, vi ser at elevtallene går ned i de fleste kommunene. Ved å holde på den tredelingen vi har i dag, vil det ramme de minste skolene hardt. Det er disse skolene som også har det svakeste rekrutteringsgrunnlaget. Det kan vi ikke tro var målet for Ap, Sp og Sv da de gikk for denne tredelingen. Nærskoleprinsippet er et godt prinsipp, men her må man ikke være så prinsippfaste at man legger ned flere videregående skoler i Finnmark

Nordkapp Ap mener at innføring av tre inntaksregioner tvert imot vil føre til sentralisering av de videregående opplæringstilbudene i Finnmark. Vi ber fylkespolitikerne om å evaluere vedtaket om inntaksregioner, tre inntaksregioner bør fjernes. Dette vil være det beste for alle skoler og elever i Finnmark.

Forslag til vedtak: Avvises, i strid med fylkesvalgprogram. Intensjonen med evaluering ivaretas i redaksjonskomiteens forslag til helhetlig uttalelse videregående opplæring.

**Saker fra Porsanger:**

## Sak 7 Organisering videregående skole

Porsanger Arbeiderparti stiller seg kritisk til rapporten utarbeidet av Aske Prosjektutvikling og Oslo Economics. Rapporten skulle gi et beslutningsgrunnlag for organisering av videregående opplæring i Finnmark, og skulle gi forslag som også ivaretok *bredt tilbud, faglige miljø, kvalitet, smart administrativ organisering og bærekraftig økonomi*.

Det oppfattes som det i rapporten vises liten vilje til å se på reelle utfordringer tilknyttet drift i et fylke som Finnmark. Med store geografiske avstander der værforhold avgjør mye av reisevei og -tid er det likevel foreslått å sentralisere flere oppgaver tilknyttet drift. Ingen av foreslåtte tiltak er vurdert som veldig positivt i rapportens eget vurderingsverktøy.

Både ansatte og elever må hensyntas i politiske vedtak om den videregående opplæringen. I rapporten er det ikke lagt vekt på verken de ansattes eller elevens beste, men tiltakene er nesten utelukkende av økonomiske hensyn. Rapporten gir altså «*åtte tiltak som kan bidra til et mer kostnadseffektivt og forutsigbart videregående opplæringstilbud i Finnmark*». Det er ikke forutsigbart for ansatte eller elever å måtte tvinges til mer reisevirksomhet mellom opplæringssteder, og det er heller ikke forutsigbart eller trygt at nesten all administrativ ledelse skal sentraliseres bort fra både ansatte og elever. Rapportens foreslåtte tiltak gir også en uforutsigbar fremtid for de minste skolene.

Det må også stilles spørsmålstegn ved elevrådenes involvering da det er sikret medvirkning av «*to elevrådsrepresentanter fra to ulike skoler*». Dette er ikke tilstrekkelig for å sikre elevens medvirkning for egen læringssituasjon.

Heller ikke det psykososiale miljøet og forebygging av psykisk uhelse blant elever er særlig tungt vektlagt i rapporten. Helsesykepleiere og øvrig helsepersonells fagmiljø på skolene og elevens tilgang til disse tjenestene burde i større grad vært pekt på for å sikre nettopp kvalitet i opplæringstilbudet. Dette gjelder også ved en drastisk omorganisering som til eksempelvis Steigenmodellen. Risikofaktorer som mangel på tilhørighet, identitet, avstand til hjemmet og personlig økonomi bør veie tungt i strukturering av våre videregående skoler. Dette gjør at rapporten også er mangelfull i sin fremstilling om viktigheten av trygge skoler nært eleven med godt læringsmiljø.

Rapporten burde hensyntatt eleven spesielt. Det gjør den ikke, og vi kan ikke stille oss bak at denne rapporten skal være ledende for fremtidige vedtak om omstruktureringer i våre videregående skoler.

Forslag til vedtak: Støttes, intensjonen innarbeides i redaksjonskomiteens forslag til uttalelse om videregående opplæring.

## Sak 10 Utbedring av veiene i Finnmark

Porsanger Arbeiderparti mener at utbedring av de fylkeskommunale veiene skal være et hovedområde for satsning i nye Finnmark fylkeskommune.

Forslag til vedtak: Støttes

## Sak 12 Kollektivtransport

Porsanger Arbeiderparti ønsker at kollektivtransport skal være gratis for alle barn og unge under 20 i nye Finnmark fylkeskommune.

Forslag til vedtak: Intensjonen støttes, ivaretatt i helhetlig uttalelse om kollektivtransport

## Sak 14 Bind og tamponger

Porsanger Arbeiderparti ønsker at bind, tamponger og andre sanitærprodukter skal være tilgjengelig og gratis på alle skoleområder i Finnmark.

Forslag til vedtak: Støttes

Saker fra Sør-Varanger Arbeiderparti

## Sak 18 Omklassifisering av FV 8850 til RV.

Pasvikdalen er ikke bare Norges, men også Schengens ytterpunkt. Her går grensen til Russland. Vårt naboland, Russland, son har gått til krig mot ett av sine naboland. Dalen er i ferd med å tømmes for folk pga den elendige veien som går gjennom dalen, FV 8850.

Veien gjennom Pasvik ble bygd på 1930 tallet for å demme opp mot den finske fare. Man fryktet av at finsk ville få for stor innflytelse i Finnmark. Politiske miljøer sørpå definerte Finland som en trussel. Det ble oppretta flere titalls jordbrukseiendommer i Pasvikdalen. Det ble bygd en flott folkehøgskole, kirke, turiststasjon og en demonstrasjons- og forsøksgård på Svanvik.

For å sikre suverenitet på grensa til Russland, må det bo folk langs grensa. Det er viktig med sivil tilstedeværelse med bosetting og næringsaktiviteter.

Fylkesvei 8850 er en skam for Norge. Dersom det ikke gjøres noe med veien, vil Pasvik på sikt tømmes for folk. Unge ønsker ikke å bosette seg her. Pendling fra Pasvik til Kirkenes blir mer og mer uoverkommelig pga den elendige veistandarden.

For oss i Pasvikdalen er veien gjennom dalen den aller viktigste saken på den politiske agendaen. Forfallet på veien har gått så langt at det nå er en helt uakseptabel standard på veien. Det er en skam for kommunen, fylket og nasjonen. Flere næringsdrivende i dalen gir snart opp. Veiens standard hemmer ALL næringsutvikling. Ambulansepersonell kvier seg for å hente pasienter i Pasvikdalen. Det er ikke forsvarlig å kjøre skadde og syke flere mil på den dårlige veien.

Da Norge var «fattig», hadde vi råd til å bygge opp infrastruktur langs grensa. Nå har Norge masse penger på bok, men lar grensedalen forfalle. Det kan umulig være et land verdig.

Sør-Varanger Arbeiderparti krever at FV 8850 skal omklassifiseres til RV, dvs at veien blir et nasjonalt ansvar. Bare på den måten vil veien gjennom Pasvikdalen få en standard som er verdig den tida vi lever i, og som innbyggerne langs grensa til Russland fortjener.

Forslag til vedtak:

Flertallet (Kristian, Monica, Kenneth, Guro): Finnmark Arbeiderparti mener FV 8850 må prioriteres som en forsvarsvei med avgjørende betydning for bosetting og beredskap ved Schengengrensen til Russland. Finnmark Arbeiderparti vil be Samferdselsdepartementet vurdere omklassifisering til RV med prioritert i NTP.

Mindretallet (Agnete, Magnus, Christian): Finnmark Arbeiderparti mener FV 8850 må prioriteres som en forsvarsvei med avgjørende betydning for bosetting og beredskap ved Schengengrensen til Russland. Finnmark Arbeiderparti ber Regjeringen opprette en egen post i NTP til fylkeskommunale forsvarsveier og ekstraordinært tilskudd til oppgradering av fylkesveger der denne veien inngår i en særskilt finansiering.

## Sak 19 Ny innfartsåre til Kirkenes

Kirkenes ligger på en halvøy og har bare en vei inn til sentrum(E6). Skulle denne veien bli sperret i lengere eller kortere perioder, vil dette kunne føre til at blålysetater ikke vil være i stand til å løse oppdrag eller at nødvendig evakuering vil kunne finne sted. En ny innfartsåre ifra Strømmen bru via slambanken inn til Kirkenes sentrum vil kunne avhjelpe det som kan bli et kritisk beredskapsproblem.

Finnmark Arbeiderparti ønsker å løfte denne saken inn til statlige vegmyndigheter å gi dette prosjektet prioritet i nasjonal transportplan (NTP).

Forslag til vedtak: Støttes, ivaretatt i styrets forslag til uttalelse om NTP.

**Saker fra Karasjok**

## Sak 21 UTBEDRING AV RV 92 GIEVDNEGUOIKA – KARASJOK

Karasjok AP har over mange år tatt opp saken om å få utbedret RV 92 Gievdneguoika – Karasjok. Strekningen som er på ca. 100 km er smal, svingete og i svært dårlig forfatning og ikke minst trafikkfarlig.

Denne veien er viktig for indre Finnmark og Karasjok både for tungtransport og personer som f.eks. skoleelever og studenter som skal til både Kautokeino og Alta, og for befolkningen for øvrig da bl.a. det er flyplass i Alta. Tungtransporten mellom Øst og Vest (Altaregionen) går i vinterhalvåret for en stor del via RV92 til Karasjok og deretter E6 videre østover. Dette fordi forbindelsen over Ifjordfjellet er svært ustabilt vinterhalvåret. For øvrig er det grunn til å bemerke at tollstasjonen over Karigasniemi er nattestengt mens Kivilompelo er døgnåpen. Dette medfører også mye tungtransport om natten.

***KAP mener at arbeidet med snarlig utbedring av RV 92 må gis prioritet.***

Forslag til vedtak: Støttes, ivaretatt i styrets forslag til uttalelse om NTP.

## Sak 22 RV92 - VIDEREFØRING AV GANG- OG SYKKELVEI TIL RAVDOJOHKA

I dag er det gang- og sykkelvei halvveis til Ravdojohka. Denne ble bygd i forbindelse med et nytt boligfelt som ble etablert i 1995. Det er viktig å få videreført gang- og sykkelvei da trafikken og myke trafikanter har økt betydelig på strekningen de siste årene. Det er blitt etablert flere nye virksomheter på strekning som byggevarehus (2021), verksted (2023), et stort slakteri (2023), samt at Sámi klinihikka ble utbygd og etablert (2019/2020) med flere tilbud. I tillegg har det i alle år vært boligfelt og flere boliger i Ravdojohka som har vært uten gang- og sykkelvei. Det er heller ikke gatelys på store deler av strekningen.

Det har dessverre vært påkjørsel og dødsfall på strekningen. Vi må sørge for at det blir sikkert og trygt for myke trafikanter å komme seg til å fra boliger og arbeidsplasser ved å prioritere videreføring av gang og sykkelvei til Ravdojohka. Dette vil også være miljøvennlig hvis dette kan bidra at flere går/sykler fremfor å ta bilen.

KAP mener at det er et statlig ansvar å sikre RV 92 med gang og sykkelvei fra Karasjok sentrum til Ravdojohka. Med den økningen en har registrert i bil og tungtrafikk på RV92 de siste årene er det viktig at en snarest bidrar til å finne en løsning med gang og sykkelvei til Sámi klinihkka og videre til Ravdojohka.

Forslag til vedtak: Støttes. Innarbeides i uttalelse om NTP, mindre trafikksikkerhetstiltak

## Sak 24 BUSSRUTENE TIL OG FRA KARASJOK

Ruteomleggingen til Snelandia fører til at befolkningen i Midt-Finnmark blir mer avhengig av privattransport, noe som er en forringelse av busstilbudet.

1. Med unntak av flybussen om morgen er befolkningen i Karasjok helt avhengig av privattransport for å komme seg til og fra Lakselv flyplass (Banak). Dette medfører at pasienter fra Karasjok som skal til UNN er avhengig av privat transport. UNN er universitets sykehus for Finnmark. Dette kan avhjelpes med FLEX buss ordning som snarest må innføres. I Karasjok er det lokalisert mange viktige samfunnsinstitusjoner som Sametinget, Sami Klinihkka som er avhengig av å benytte Lakselv flyplass (Banak).
2. Pasienter som skal til poliklinikk på Hammerfest Sykehus har fått lenger reise. Før omlegging så var det retur fra Hammerfest Sykehus 15.00, nå er denne utsatt til 16.15, slik at pasienten er hjemme 20.13 istedenfor kl. 19.00. Det var også tidligere avgang kl. 12.00 som kunne brukes hvis du var heldig med konsultasjonstidspunkt. Denne er flyttet til 11.50 som gjør dette tidsvinduet mindre.
3. Sami klinihkka, Finnmarkssykehuset, etter omlegging av rutetilbudet så må tilreisende pasienter som bruker offentlig transport med unntak av pasienter fra Lakselv overnatte.

Transporttilbudet er blitt vesentlig dårligere etter at morgenruta fra Hammerfest kun går til Lakselv ikke til Karasjok som før.

1. Pendler ruter. Det er mange som arbeider i Karasjok som bor i Karigasniemi. Disse er alle avhengig av privat transport. Vi har arbeidstaker fra Lakselv som arbeider i Karasjok, disse har i dag mulighet til å benytte offentlig transport. Mens arbeidstakere fra Karasjok som pendler til Porsangermoen og Lakselv er avhengig av privat transport, og det er ganske mange.
2. Også Sametinget har tidligere påpekt at rutetilbudet til/fra Karasjok i liten grad er tilpasset flyrutene til og fra Lakselv.
3. Ukependlere – skoleelever. Fredag og søndag var det før ruteomlegging en sen rute fra Hammerfest til Karasjok og fra Alta til Karasjok og motsatt. Denne hadde avgang fra Karasjok kl. 20.00 den er borte – noe som medfører at borteboende skoleelever og ukependlere får vesentlig redusert helgeoppholdet sitt hjemme. Elever fra Karasjok som går på skole i Kirkenes har ikke mulighet for å reise hjem i helga hvis de skal bruke offentlig transport.

*Karasjok AP mener at rutetilbudet snarest må tas opp til ny behandling slik at tilbudet i større grad tilpasses brukernes behov.*

Forslag til vedtak: Innspillet oversendes fylkestingsgruppa

**Saker fra AUF i Finnmark**

## Sak 25 Finnmark Arbeiderparti krever at Nord-Norgebanen realiseres

Finnmark Arbeiderparti reagerer kraftig på at Jernbanedirektoratet har kommet med en anbefaling om å skrote utbygging av Nord-Norgebanen. Realisering av Nord-Norgebanen vil være en viktig faktor for fremtidig utviklingen av de nordligste fylkene. Finnmark Arbeiderparti krever derfor at prosjektet realiseres, med trasé som på sikt strekker seg helt til Kirkenes. Det viktig at man ikke utelukkende ser på økonomien i prosjektet, men også hvilke fremtidige muligheter det vil gi for samfunnsbygging, næringsliv og befolkningen i fylkene.

Bosetting i de nordligste delene av landet vårt er viktig utfra et samfunnssikkerhets- og beredskapsperspektiv, spesielt i en tid hvor Russland har vist seg å være et uforutsigbart naboland. Skal man klare å snu den varige negative befolkningsutviklingen krever det at man tør å være ambisiøse når det kommer til samferdsel. Manglende og dårlig samferdselsinfrastruktur fungerer som en bremsekloss på utviklingen i nord. Krevende værforhold i nord gjør også at den eksisterende samferdselsinfrastrukturen vår er spesielt utsatt store deler av året.

Finnmark Arbeiderparti understreker også at jernbane ikke må komme som et alternativ til annen utvikling av samferdselsinfrastrukutren i fylkene, men komme i tillegg. Samferdselspolitikken må sees fra et helhetlig og langsiktig perspektiv, som legger til rette for utvikling og bosetting i nordområdene, istedenfor begrensning. Det gjør ikke forslagene som foreligger i konseptvalgutredningen for transportløsninger i Nord-Norge. Finnmark Arbeiderparti mener at ambisjonsnivået for Finnmark er urovekkende lavt, og krever at investeringer i samferdselsinfrastrukturen i Finnmark prioriteres langt høyere.

Forslag til vedtak:

Flertallet (Magnus, Christian, Agnete, Kenneth, Kristian):
Støttes, sees i sammenheng med styrets uttalelse om KVU Nord-Norge.

Mindretallet (Guro, Monica): Avvises, anses ivaretatt i fylkesvalgprogrammet

## Sak 26 Nei til lokal fraværsgrense i Finnmark

Finnmark Arbeiderparti er imot innføring av en lokal fraværsgrense i Finnmark som er strengere enn det nasjonale fraværsreglementet. En evaluering utført av FAFO viser at fraværsgrensen som ble innført høsten 2016 har gjort at de mest sårbare elevene i skolen har blitt mer utsatt for å falle fra. I en spørreundersøkelse gjort blant rektorer på videregående skoler, sier nesten syv av ti at antallet syke elever på skolen har økt. Ni av ti sier det er særlige utfordringer med fraværsgrensen i små fag, mens tre av ti rektorer sier at lærerne praktiserer fraværsgrensen ulikt. I tillegg peker fastlegene på at de har opplevd en økning i henvendelser fra skoleungdom med bagatellmessige plager.

Det er tydelig at fraværsgrensen har virket mot sin hensikt, og skaper unødvendig uforutsigbarhet og stress i elevenes hverdag. Dette kan føre til at ellers flinke elever ikke får vurdering i fag, og kan i verste fall føre til at de faller ut av skolen. Spesielt i Finnmark, hvor en stor andel av elevene er borteboere, er fraværsgrensen problematisk. Dårlige værforhold og stengte veier kan hindre at elever kommer seg frem, og kan føre til at elever nektes vurdering i faget. I tillegg bor mange elever langt unna sin fastlege. Det kan derfor få svært negative konsekvenser hvis de videregående skolene i Finnmark får et mer rigid fraværsreglement enn resten av landet.

**Finnmark Arbeiderparti vil:**

● Si nei til å innføre en lokal fraværsgrense i Finnmark

● La syke elever være hjemme fra skolen

● Gi lærere tilliten til å selv vurdere om elever har godt nok grunnlag for å få vurdering i et fag

Forslag til vedtak: Støttes

## Sak 27 Gratis sanitærprodukter i grunnskolen og på videregående skoler

Troms og Finnmark fylkeskommunes prøveprosjekt med gratis sanitærprodukter på enkelte videregående skoler har fungert veldig bra. Derfor ønsker Finnmark Arbeiderparti at sanitærprodukter skal gjøres gratis tilgjengelig på alle landets grunnskoler og videregående skoler. Menstruasjon er uforutsigbart, og man kan ikke forvente at elever skal være forberedt hver gang de får det, spesielt de yngre elevene. Skolen skal være en trygg arena for læring. Derfor er det viktig med tiltak for å gjøre skolehverdagen tryggere og mer forutsigbar, hvor man ikke skal føle at menstruasjonen er en hindring for læring og trivsel.

De fleste kvinner menstruerer for første gang i en alder mellom 9 og 18 år, og spesielt de første årene er det vanskelig å forutse, fordi samspillet av hormoner som regulerer menstruasjonssyklusen ikke er i balanse enda. Da er det viktig og riktig at gratis sanitærprodukter er lett tilgjengelig på skolen, slik at elevene kan føle seg trygge når de får menstruasjon.

**Finnmark Arbeiderparti vil:**

● At alle ungdomsskoler og videregående skoler skal ha sanitærprodukter gratis tilgjengelig.

● Jobbe for mer kunnskap om menstruasjon blant unge kvinner.

Forslag til vedtak: Støttes

## Sak 32 Fremtidsrettet kollektivtransport

Bosted skal ikke være et uoverkommelig hinder for å møte familie og venner, eller for å delta aktivt i samfunnet. Høye kollektivpriser kan gjøre hverdagen mer krevende for mange, spesielt for barn, unge og borteboende elever. Finnmark skal tørre å være et foregangsfylke når det kommer til samferdsel. Finnmark Arbeiderparti ønsker at det skal være en lav makspris på bruk av kollektivtransport, og på sikt helt gratis for barn og unge under 20 år. Dette vil bidra til å gjøre Finnmark til et mer tilgjengelig og fremtidsrettet fylke, og gjøre det enklere å samarbeide på tvers av kommuner og regioner.

**Finnmark Arbeiderparti vil:**

● At det skal være lav makspris på kollektivtransport

● På sikt jobbe for gratis kollektivtilbud for barn og unge under 20 år

Forslag til vedtak: Intensjonen støttes, innarbeides i redaksjonskomiteens forslag til helhetlig uttalelse om kollektiv i Finnmark

**Saker fra Båtsfjord**

## Sak 35 Flyruteendringer 2024 for kystkommunene

Det jobbes nå i Samferdselsdepartementet med nye flyruter som skal være gjeldene fra våren 2024.

Sist man la om flyrutene forsvant lørdagsflyene og la med det store begrensinger på Finnmarkingenes reisemuligheter, blant annet for å kunne delta på arrangementer i helgene og selv kunne arrangere stevner, konferanser og møter i helgene.

Det snakkes nå om endrede flyruter som skal forverre kystkommunenes kommunikasjon med vårt viktigste fly knutepunkt Tromsø, samt Kirkenes. Det ligger også an til å redusere våre forbindelser med utdanningsstedet Honningsvåg som er viktig for ungdommene på videregående skole.

Skal vi sikre næringsliv og innbyggerne gode kommunikasjoner og forutsetninger, så er ett variert og godt gjennomtenkt rutetilbudet svært viktig for å få dette til. Dette er også påpekt i innspill av NHO Arktis og LO Troms og Finnmark

Finnmark Arbeiderparti håper at man derfor sikrer kystkommunenes kommunikasjon med Tromsø og Kirkenes, i form av «melkeruter» langs kysten, og ruter midt på dagen som korresponderer med flyavganger sørover fra Tromsø og Kirkenes.

Se en sak om dette hær: [Loppa, FOT-ruter | Slakter flytilbudet i helgene (ifinnmark.no)](https://www.ifinnmark.no/slakter-flytilbudet-i-helgene/s/5-81-1900374)

Forslag til vedtak: Avvises, ivaretatt i styrets forslag til uttalelse om FOT-ruter.

**Saker fra Måsøy**

## Sak 37 Kollektivtilbud

Måsøy Arbeiderparti reagerer sterkt og negativt på de nye bussrutene, og spesielt på den reduserte passasjerkapasiteten på rute 207 Havøysund - Olderfjord.

Når passasjerer mister både flyreiser og sykehustimer på grunn av at det ikke er plass til alle passasjerene, bidrar ikke dette til hverken bo- eller besøkslyst i vår kommune.

Når vi i tillegg har fått problemer med forsendelse av livsnødvendige medisiner, bidrar heller ikke dette til trygghet hos folk.

I lang tid har vi vært "avspist" med taxi for buss, og tilfeldige minibusser uten tilstrekkelig kapasitet verken for passasjerer eller bagasje/gods.

Når man har forsøkt å belyse dette har man blitt møtt med en holdning som vi ikke vil være bekjent av i vårt parti. "Problemet er at man ikke klarer å rekruttere sjåfører". Dette er vel strengt tatt operatørens problem.

Kollektivtilbudet hos oss har vært en brannfakkel for våre lokale politikere, og uansett hvor mye man har forsøkt å melde fra om dette har vi blitt møtt med skuldertrekk og "vi håper det blir bedre når de nye kontraktene starter 1. oktober 2023.

Uansett hvordan man snur og vender på det, så er det kapasiteten med 16 seters buss som er problemet. Vi har lang vei til Olderfjord, og kanskje den mest værharde strekningen, som igjen kan føre til uforutsette ting og forsinkelser. De eldre er bekymret for at det ikke er toalett på bussen, skoleelever er bekymret for at det ikke er plass til dem på bussen, og næringsaktører er bekymret for at de ikke får sine varer frem.

Hurdalsplattformen, som vi skal levere på, sier mange fine ting om kollektivtilbud, men vi føler at vi ikke er en del av dette:

- Økt fremkommelighet og bedre sikkerhet skal ligge til grunn for vår samferdselspolitikk, slik at folk og varer kommer raskt og trygt frem.

- Det offentlige må sørge for god infrastruktur som skaper levende lokalmiljøer og legger grunnlaget for lønnsomme arbeidsplasser i hele Norge.

- Regjeringen vil ha et godt utbygd kollektivnett i hele landet.

- Utvikle nye og forbedrede modeller for kollektivtilbud i områder med spredt bosetting.

Måsøy Arbeiderparti krever at det jobbes politisk i fylkeskommunen for å rette opp i kollektivtilbudet, og sørge for at det også på rute 207 settes inn stor langrutebuss med toalett, samt sørge for at busse og båter korresponderer og gjør det mulig å reise også til og fra øyene i vår kommune. Bare på den måten kan man snakke om distriktspolitikk, og sørge for at Hurdalsplattformen ikke bare er ord på et papir.

Forslag til vedtak: Innspillet oversendes fylkestingsgruppa

**Saker fra Loppa**

## Sak 43 Tilfredsstillende bussrutetilbud i fylket

1.oktober ble bussrutetilbudet i Finnmark fornyet. Det skulle bli enklere å reise! Det er mange eksempler på at det nye busstilbudet ***ikke*** har gjort det enklere å reise og at rutetilbudet har blitt dårligere.

Eksempel fra Loppa er at borteboere som skal reise tilbake til Alta på søndager nå har disse alternativer:

* De kan reise søndags morgen kl 8.50 (denne rekker ikke de som bor ut i Loppa-distriktet)
* Buss kl 16.20, med ventetid på 4 timer Langfjordbotn UTEN fasiliteter som venterom.
* Hurtigbåt kl 16.50. Framme i Alta kl 22.24. Da må de i tillegg finne skyss fra hurtigbåtkaia til hyblene sine.

I Finnmark Arbeiderpartis fylkesprogram for 2023-2027 står det følgende:

*"Kollektivtransporten sørger for å frakte folk rundt i fylket, og er avgjørende for å knytte sammen veiløse samfunn med storsamfunnet. Finnmark skal være et fylke som tør å satse på et godt kollektivtilbud for unge, som gjør fylket til et attraktivt sted å bo. Ditt bosted skal ikke være et uoverkommelig hinder for å møte familie og venner, eller for å delta aktivt i samfunnet."*

Overnevnte eksempel er fra Loppa, men det er mange lignende tilfeller rundt omkring i Finnmark. Vi er forespeilet et nytt og bedre tilbud, men vi opplever det ikke slik. Vi krever tiltak og justeringer som innfrir lovnadene om et nytt og **bedre** tilbud.

Forslag til vedtak: Innspillet oversendes fylkestingsgruppa

## Sak 44 Veiløse samfunn - Ferge og hurtigbåttilbud

På veiløse plasser er båt det eneste transportalternativ. Forutsetningen for å leve og å drive næring i veiløse samfunn er et godt samferdselstilbud. Dette gjelder både antall avganger, type og størrelse på materiell og tid til det blir satt inn reservefartøy ved feil.

I Loppa er hurtigbåten i realiteten en forutsetning for personbefordring og for næringsliv. All gods- og varetransport utføres med hurtigbåt. Eksempelvis vil det å kunne få varer til matvarebutikk i distriktet kun en gang i uka, skape store utfordringer både for butikkene og innbyggerne.

Turistrelatert virksomhet er i sterk framdrift i Loppa. Denne virksomheten vil ikke kunne drives og utvikles dersom mindre båter med sterkt redusert kapasitet skal betjene de veiløse plassene i Loppa.

Om det blir satt inn mindre ferger vil det få store konsekvenser og skape uforutsigbarhet for befolkningen, men også skape store problemer for fiskeindustrien i distriktet. Dette må vi unngå!

Hvis vi virkelig ønsker levende distrikter og bosetting i hele fylket, må vi jobbe hardt for et godt ferge- og rutebåttilbud, og ikke de stadige kutt vi ser komme.

Forslag til vedtak: Innspillet oversendes fylkestingsgruppa

## Sak 45 LOSA (eller lignende modell) bør kunne tilbys alle kommuner der ungdommene må flytte for å gå på vgs

LOSA- er god distriktspolitikk! Intensjonen, at ungdommene skal få bo hjemme ett skoleår ekstra, gir store fordeler, ikke bare for ungdommen selv og familien, men også for lokalsamfunnet.

I en tid vi sliter med å beholde ungdommene våre, særlig i distriktskommuner, kan LOSA- eller lignende modeller være et godt tiltak. Ungdommene får yrkespraksis i lokale bedrifter- noe som kan bringe ungdommen tilbake til kommunen etter endt utdanning.

Det er ikke alle foreldre som er vant til eller syns det e greit å sende ungdommene sine ut i verden som 15-16-åringer samt at det er store utgifter for en familie når ungdommene går på vgs og bor på hybel. Derfor velger familier å heller å flytte med. Dette har vi opplevd i Loppa. Med LOSA-tilbud kan dette forhindres.

Det er kjent at dagens organisering av LOSA ikke er i tråd med nye opplæringsloven, men det må jobbes for å finne en modell som er innenfor lovverket slik at tilbudet kan videreføres etter dette skoleåret.

LOSA har forhindret frafall, forhindret at ungdom må å flytte hjemmefra og styrket samarbeidet mellom skole, næringsliv og kommune.

LOSA eller lignende modeller bør tilbys i alle kommuner der ungdommer må flytte for å gå på vgs. Er søkertallet lavt må man kunne samarbeide med nabokommuner

Forslag til vedtak: Avvises, intensjon ivaretatt i redaksjonskomiteens forslag til uttalelse om videregående opplæring

## Styreuttalelse - Konseptvalgutredning for transportløsninger i Nord-Norge frem mot 2060

31.oktober la transportetatene i Norge frem en konseptvalgutredning for framtidens transportløsninger i Nord-Norge. Denne utredningen hadde som oppdrag å belyse hva som skal til for å utvikle en moderne og sammenhengende infrastruktur, på tvers av transportformer, som gir attraktive bo- og arbeidsmarkedsregioner og som kobler produksjon av varer og tjenester til markedene i nord frem mot 2060.

Transportetatene har i 3 år hatt anledning til å vise hvordan infrastruktur kan bygge livskraftige samfunn for nord, der de skulle peke ut fremtidens transportløsninger for å binde nord tettere sammen de neste 40 årene. Behovene og ønskelista for investeringer i Troms og Finnmark er gode, men de faglige anbefalingene er lik null. Dersom fagetatene skal bestemme, anbefales det ikke et eneste stort samferdselsprosjekt for Finnmark de neste 40 årene. Det er uakseptabelt. Finnmark må bli en reell del av samferdsels-Norge.

Samferdselspolitikken er det sterkeste virkemiddelet vi har for at folk skal velge å bo i nord. Det betyr at vi må ha flyruter som knytter oss sammen med resten av landet, med priser vi kan leve med, vi må utbedre fiskerihavner som skaper arbeidsplasser langs kysten, og vi trenger et trygt og fremkommelig veinett og en jernbane som binder landet sammen i et helhetlig transportsystem.

I lys av dagens sikkerhetspolitiske situasjon, og det soleklare budskapet fra Totalberedskapskommisjonen, burde transportetatene brukt anledningen til å vise hvordan avstandsulempene i nord skulle løses. Det er et kritisk behov for snarlig, ekstraordinær og bred satsing på tvers av ansvarsområder på utvikling av sentral samfunnsbyggende infrastruktur i Troms og Finnmark. Dette bør gjøres gjennom en forpliktende opptrappingsplan for samfunnsbyggende infrastruktur i nord.

Norske myndigheter må, i lys av Sverige og Finlands medlemskap i NATO, ta initiativ til å delta i en felles utvikling av viktig transportinfrastruktur på tvers av landegrensene i Troms og Finnmark, der jernbane er et sentralt tema å samarbeide om.

Satsinger i Troms og Finnmark er sjeldent samfunnsøkonomisk lønnsomt, men samfunnsnytten av å investere her er enorm. Dette burde komme tydeligere frem når fremtidens samferdselssatsinger skulle belyses. Det trengs en storstilt satsing på infrastruktur i nord. Samtidig viser byråkratiet at de ikke evner å peke på store krafttak for infrastruktur nord for Narvik. Fremover blir det viktig at politikken peker ut en annen retning for Finnmark, med ambisjoner om et fylke i vekst. Det krever betydelige løft innenfor infrastruktur.

Troms og Finnmark er et langstrakt fylke med spredt befolkning. Det betyr at infrastruktur og kommunikasjon både koster mer og betyr mer for at folk knyttes sammen. Utredningene for transportløsninger i nord tyder på at transportetatene ikke har ambisjoner for å utvikle gode transportsystemer i hele Troms og Finnmark. Det kan ikke lenger være vanskeligere å bruke penger og satse på utvikling i nord, enn resten av landet. Fremtidens Nord-Norge avgjøres av valgene vi tar for samferdselspolitikken de neste årene. Skal vi snu den demografiske utviklingen, må politikken vise vei.

Finnmark AP forutsetter at innspill gitt til NTP blir ivaretatt og realisert i neste NTP og de refereres av den grunn ikke i visjonene for de neste 40 år som denne uttalelsen kommenterer.

I et 40 års perspektiv krever Finnmark Arbeiderparti:

* At Finnmark er koblet sammen med resten av landet gjennom et helhetlig og bærekraftig transportsystem
* Utbygging av en veitrasé fra Lakselv til Alta
* Trinnvis utbygging av Nord-Norgebanen med en arm til Finnmark
* Utbygging av jernbane Rovaniemi – Kirkenes
* Styrke Banak lufthavn som knutepunkt for frakt av sjømat
* Fastboerbevis for Finnmarkinger på FOT-ruter
* Oppgradering av RV92 Kautokeino – Karasjok
* Hurtigbåt Vadsø - Kirkenes
* Mange fylkesveier i Finnmark ender opp i en havn/havneanlegg. I mange tilfeller skal Forsvar og materiell som kommer inn til et havneanlegg transporteres videre på fylkeskommunalt veinett. Som en konsekvens av ny sikkerhetspolitisk situasjon i nord må det utarbeides en utbygingsplan for styrking av maritim transportinfrastruktur for snarlig gjennomføring, inkludert mudring av havneanlegg i Finnmark
* Oppstart av Nordområdevegen (tidligere Ullsfjordforbindelsen) for å koble Finnmark tettere sammen med resten av landet

Forslag til vedtak: Støttes og oversendes Aps transportfraksjon og samferdselsministeren

## Styrets uttalelse - NTP Finnmark Ap

Det er et statlig ansvar å knytte landet sammen i et helhetlig transportsystem, og det er et statlig samfunnsansvar å bygge infrastruktur i nord. Infrastruktur er den viktigste enkeltfaktoren for å gjøre det enklere å bo og leve i nord. I lys av dagens geopolitiske situasjon bør den statlige investeringsviljen i nord justeres opp, slik at flere velger å bo og leve i nord.

I dagens NTP utgjør Finnmarks prosjekter i underkant av 0,4% av totalrammen på 1200 mrd. Når Regjeringen nå har varslet et lavere ambisjonsnivå for nasjonal transportplan, mener Finnmark Ap at Finnmarks andel allerede er så liten at det ikke er rom for å ta ut prosjekter i Finnmark. I lys av Forsvars- og Totalberedskapskommisjonen bør Regjeringen intensivere innsatsen for å bygge infrastruktur som knytter Finnmark tettere sammen. Riksveinettet må utbedres for lavere stengetid og tryggere fremkommelighet, fylkesvegnettet må prioriteres for særskilt opprusting, og fiskerihavnene må mudres slik at de kan ta imot større fartøy. Slik skaper vi aktivitet og arbeid i hele Finnmark.

Kortbanenettet har i lang tid vært en av de viktigste nøklene for å knytte Finnmark tettere sammen med resten av landet. I kommende NTP må det vurderes ytterligere tiltak for å gjøre det mulig for folk og næringsliv å leve sine liv i Finnmark, og skape rom for nye arbeidsplasser. Den varslede halveringen av maksprisen på FOT-rutene må gjennomføres samtidig som det vurderes ytterligere grep for å sikre lavere flypriser i nord, eksempelvis fastboerbevis på kortbanenettet. Samtidig må også indre Finnmark knyttes sammen med resten av landet. Derfor må arbeidet med flyplass i Kautokeino igangsettes i NTP.

I kommende NTP mener Finnmark Arbeiderparti at:

* RV94 til Hammerfest må ferdigstilles som planlagt
* Ekstern kvalitetssikring av E45 Kløfta må igangsettes snarest og senest innen utgangen av 2024
* Det opprettes en egen ramme i NTP for opprusting fylkeskommunale forsvarsveier
* Regjeringen må levere et forpliktende etterslepsprogram for fylkesveier
* Jobbe for at tunnel gjennom Kløfta forseres i NTP og att veitraseen utenom Eiby sees på i denne sammenhengen, samt jobbe for å igangsette utbedring av E45 fra finskegrensen til Hammerfest og sørge for at den tilpasses modul-vogntog.
* Jobbe for å styrke framkommeligheten på E6 over Sennalandet slik at veien blir mindre vinterstengt.
* Arbeide for at den statlige tilskuddsordningen til fiskerihavner styrkes betraktelig i statsbudsjettet, og at havneprosjekter i Finnmark i NTP gjennomføres i første seksårsperiode og at kapasiteten hos kystverket styrkes slik at prosjekter også kan forseres.
* Realisering av flyplass i Kautokeino
* Videreføring av gang- og sykkelvei RV92 til Ravdojohka
* Intensivere arbeidet for en snarlig bygging av ny lufthavn for Hammerfest.
* En særskilt finansiering til samferdselsinvesteringer i Finnmark i kommende NTP med en opptrappingsplan over 12 år i lys av dagens sikkerhetspolitiske situasjon
* Oppstart ny innfartsvei til Kirkenes via Strømmen bru

Forslag til vedtak: Støttes og oversendes Aps transportfraksjon og samferdselsministeren

## Redaksjonskomiteens forslag til uttalelse - Kollektivtilbud for alle

Finnmark skal være et fylke som tørr å satse på et godt kollektivtilbud for unge, som gjør fylket til et attraktivt sted å bo. På veiløse steder er fylkeskommunens båttlibud det eneste alternativet for å skape livskraftige samfunn. Ditt bosted skal ikke være et uoverkommelig hinder for å møte familie og venner, eller for å delta aktivt i samfunnet. Derfor vil Finnmark Arbeiderparti jobbe for å utvikle kollektivtilbudet i hele fylket.

Fylkeskommunens ansvar for buss, båt og ferger er avgjørende for folks mulighet til å bo og leve i hele Finnmark. Finnmark Arbeiderparti vil jobbe for et helhetlig kollektivtilbud der tilbudene korresponderer, og at fylkeskommunens ansvar for kollektivtransport gjør det mulig å benytte seg av flyreiser, helsetjenester og skoletilbud i Finnmark.

Kollektivtransporten sørger for å frakte folk rundt i fylket, og er for avgjørende for å knytte sammen veiløse samfunn med storsamfunnet. I arbeidet med nye båt- og fergekontrakter skal Finnmark Arbeiderparti jobbe for at veiløse samfunn knyttes sammen med resten av fylket, og at båtrutetilbudet bidrar til å skape gode bo- og arbeidsmarkedsregioner. Materiell, kapasitet og regularitet i nye båt- og fergekontrakter må bidra til et kollektivtilbud som gjør det mulig å skape arbeidsplasser og bo og leve i hele Finnmark.

Høye kollektivpriser kan gjøre hverdagen mer krevende for mange, spesielt for barn, unge og borteboende elever. Finnmark skal tørre å være et foregangsfylke når det kommer til samferdsel. Finnmark Arbeiderparti ønsker å gjennomføre et 2-årig prøveprosjekt med gratis kollektivtransport for alle under 20 år. Dette vil bidra til å gjøre Finnmark til et mer tilgjengelig og fremtidsrettet fylke, og gjøre det enklere å samarbeide på tvers av kommuner og regioner.

Finnmark Arbeiderparti vil:

* Gjennomføre et 2-årig prøveprosjekt med gratis kollektivtransport for alle under 20 år
* Ha et helhetlig kollektivtilbud som satser på framkommelighet og hensynet til næringsliv og lokalbefolkning
* Arbeide for at bilførende hurtigbåt sidestilles med ferger i inntektssystemet
* Utvikle båttilbudet i fylket for å skape gode bo- og arbeidsmarkedsregioner

Forslag til vedtak: Støttes og oversendes fylkestingsgruppa